РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Broj: 06-2/172-21

10. мај 2021. године

Б е о г р а д

ЗАПИСНИК

СЕДМЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 7. МАЈА 2021. ГОДИНЕ У ОПШТИНИ МЕРОШИНА

Седница је почела у 12,00 часова.

 Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Никола Радосављевић, Светлана Милијић, Рајка Матовић, др Драгана Баришић, Драгана Бранковић Минчић, Слађана Николић, Невена Ђурић и др Весна Ивковић.

Седници Одбора су присуствовали заменици одсутних чланова Одбора: Милијана Сакић (Милица Николић) и Дејан Стошић (др Марко Богдановић).

Седници нису присуствовали чланови Одбора: Наташа Ивановић, проф. др Горан Тасић, Софија Максимовић, Борисав Ковачевић, др Емеше Ури и Загорка Алексић, нити њихови заменици.

Поред чланова Одбора седници је присуствовао народни посланик др Петар Весовић.

Седници су присуствовали и државни секретар Министарства здравља др Мирсад Ђерлек, председник Општине Мерошина Саша Јовановић,представник Нишавског управног округа Влада Војводић, начелник Топличког управног округа Златан Миљковић, заменик председника Општине Мерошина Емилија Петковић, помоћник председника Општине Мерошина Јовица Марковић, председник СО Мерошина Оливер Илић, заменик председника СО Мерошина Виолета Пауновић, начелник општинске управе Мерошина Данијела Николић, директор Дома здравља Мерошина др Небојша Цветковић, начелник Дома здравља Мерошина др Маријана Стошић и Душан Васковић.

На предлог председника Одбора, једногласно, усвојен је следећи:

Д н е в н и р е д

1. Анализа обухвата вакцинације на територији Општине Мерошина;
2. Разно.

 Пре преласка на разматрање утврђеног дневног реда, усвојен је, без примедаба, Записник 6. седнице Одбора, која је одржана 15. априла 2021. године.

**Прва тачка дневног реда** - Анализа обухвата вакцинације на територији Општине Мерошина

 Асс. др сци. мед. Дарко Лакетић, председник Одбора, у уводном излагању је изнео да је ову седницу, ван седишта Народне скупштине, сазвао сагласно члану 42. став 4. Пословника Народне скупштине. Поздравио је присутне представнике Нишавског округа, локалне самоуправе, Дома здравља Мерошина и захвалио се Вестминстерској фондацији за демократију на подршци коју пружају Одбору за овај облик рада.

 Одбор за здравље и породицу, сагласно свом делокругу прописаним Пословником Народне скупштине, редовно се информише о актуелној епидемиолошкој ситуацији у Републици Србији и о томе обавештава јавност, те је у том циљу на седници одржаној 2. фебруара ове године образован Пододбор за праћење епидемиолошке ситуације због присуства заразне болести COVID-19, чији је задатак, поред осталог да: разматра све активности које организују и спроводе органи Републике Србије, јединице локалне самоуправе и други субјекти, здравствене установе и физичка лица у циљу заштите становништва од заразних болести; разматра последице пандемије на функционисање здравственог система; упознаје се са процесом примене мера и сагледава стварно стање у оквиру радних посета на терену, и то здравственим установама и локалним срединама у Републици Србији. Пододбор је на својим седницама до сада разматрао тему сојева корона вируса, досадашња искуства земаља у Европи и значај упознавања нових сојева; те карактеристике вакцина доступних у Србији и досадашња искуства.

 Циљ и идеја свих ових активности је да се јавности пренесе порука да су све доступне вакцине ефикасне, да делују на све за сада познате сојеве корона вируса, као и да се разреше дилеме у вези са карактеристикама сваке вакцине, нежељених ефеката, те да се добију одговори на питања, ко и када треба да се вакцинише. Наиме, све вакцине имају ефекта, с тим што је код неких вакцина проценат заштите мало виши. Податак да вакцине нису контраиндиковане за особе које у анамнези имају одређене алергијске реакције, значајан је како за грађане тако и за здравствене раднике, јер се дешавало да лекари одбију да вакцинишу грађане због њихових ранијих алергијских реакција, на што је указивано у представкама упућеним Одбору. На почетку вакцинације став је био да труднице не треба вакцинисати, али како су се појавили нови сојеви вируса који нападају и млађу популацију и труднице, од којих су неке и преминуле, тај став се променио. На основу процене користи и штете, званичан став је да труднице треба да се вакцинишу ''Pfizer-BioNTech'' вакцином, као и да се почне са вакцинацијом популације изнад 16 година живота. Све ове информације на седници Пододбора су изнели вирусолог проф. др Александра Кнежевић и епидемиолози др Владан Шапоњић и др Снежана Плавшић.

 Због процеса ширења вируса, подвукао је значај контроле болести и навео пример Индије, у којој је у току неконтролисана епидемија због чега ова држава бележи појаву нових сојева вируса. С тим у вези, јако је битно да у Србији ова болест буде контролисана, без појаве нових сојева корона вируса, са што мање заражених и преминулих. Да би се ово постигло, поред ангажмана председника, Министарства здравља и Народне скупштине, веома је значајна помоћ локалних самоуправа, али и грађана. Популаризација имунизације треба да буде једногласна и сви грађани, који имају макар и једну дилему у вези са вакцинацијом, треба да буду свесни да је за њихово здравље много безопасније да приме вакцину него да се суоче са овом опаком болешћу. Подршка здравствених радника овом подухвату се подразумева, то је њихова законска обавеза и не постоји ниједан разлог да они то не учине. Србија је на ковид кризу дала изванредан одговор и за разлику од многих држава из региона, наши грађани су у ситуацији да бирају вакцине, захваљујући пре свега личном ангажману председника. Министарство здравља је пратило све те активности и одрадило огроман део посла, што се види по самој процедури вакцинације која је једна од најбољих у свету, као и по електронском систему евиденције и обавештавања за вакцинацију. Грађани ове земље треба да буду одговорни и дату могућност искористе и вакцинишу се у што већем броју, по угледу на Израел који већ попушта епидемиолошке мере јер има највећи обухват вакцинисаних и последично томе бележи огроман пад броја оболелих и преминулих. Да би и наша држава постигла ове резултате, апеловао је на представнике локалне самоуправе Мерошине али и на грађане јер је њихова улога у овом процесу можда и најважнија. Поред медицинских препорука и ангажовања свих у систему, велики допринос овом подухвату даје рад на терену и формирање удаљених пунктова за вакцинацију, пре свега Синофарм вакцином због њене термостабилности. Нагласио је да само на овај начин можемо очекивати пад оболелих и преминулих на дневном нивоу и брзо враћање уобичајеним животним активностима, као и достизање регуларног и значајног привредног раста. Наиме, паралелно са овом катастрофом иде и економска, те је веома важно да свако пружи свој максимални допринос. У том циљу, Одбор организује седнице у оним општинама у којим је мањи обухват вакцинацијом и ова седница је почетак заједничког рада Одбора и Министарства здравља. План је да Одбор одржи седнице и у Тутину, Шапцу и многим другим градовима по унутрашњости. Битно је позвати људе са адекватним аргументима да дођу и вакцинишу се. Пример грађанима Мерошине даће и члан овог одора, народна посланица Слађана Николић, која ће се данас вакцинисати, као што су то раније учинили сви чланови Одбора.

 Полазећи од тога да је Одбор за здравље и породицу радно тело Народне скупштине која је највише представничко тело и носилац законодавне власти у Републици Србији, додао је да ће се на данашњој седници апострофирати Закон о заштити становништва од заразних болести и навео да је чланом 3. Закона прописано да је заштита становништва од заразних болести организована и свеукупна делатност друштва са циљем спречавања и сузбијања заразних болести, као и њиховог одстрањивања и искорењивања, као и да је чланом 14. Закона прописано да се заштита становништва од заразних болести врши спровођењем општих, посебних, ванредних и дугих мера за заштиту становништва од заразних болести, у складу са законом. Једна од посебних мера је имунизација због чега је и тема ове седнице анализа обухвата вакцинације на територији Општине Мерошина.

Др Мирсад Ђерлек, државни секретар Министарства здравља, навео је да од почетка ове епидемије, државни врх на челу са председником, премијером и министром здравља води озбиљну политику против Ковида-19, што се показало по резултатима. Наша земља, бележи стопу смртности испод 0,90 и хоспитализује највише пацијената у региону, због чега је добила похвалу многих држава. Истакао је да је у овој фази борбе против корона вируса, акценат на заједничком раду свих у систему, посебно на теренском раду и подршци локалних самоуправа јер се само уз јединство и заједнички борбу свих може успоставити контрола над епидемијом. Стога, сви морамо показати одговорност и дати лични допринос, пре свега тако што ћемо се вакцинисати. Људи су пуни дезинформација и једини начин постизања већег обухвата вакцинације јесте тимски и теренски рад, посета селима, приградским насељима и разговор са људима на лицу места. На овај начин се може постићи циљ да у Србији до краја јуна 2021. године буде ревакцинисано три милиона грађана. Затим, 24. априла ове године одржан је састанак Стручног комитета за имунизацију и Националног координационог тела за имунизацију на којем је одлучено да труднице након три месеца смеју да се вакцинишу Фајзер вакцином, укључујући став светских и наших најеминентнијих стручњака из области гинеколгије и акушерства. На овом састанку је изнет став и да млади узнад 16 година живота треба да се вакцинишу. Критички се осврнуо на својеврсни ''вакцинални национализам'' неких богатих земаља и додао да је наша држава захваљујући пре свега визионарској моћи и личном ангажману председника успела да набави вакцине за своје грађане, без ослањања само на Ковакс систем, за који се правовремено пријавила. Наиме, да није било алтернативе у набавци вакцина, наша земља би данас била у огромном проблему. Нагласио је значај теренског рада ради већег обухвата вакцинације грађана, бржег враћања нормалном животу, јачању економије и подизању животног стадарда наших грађана.

Др Небојша Цветковић, директор Дома здравља Мерошина, изнео је да су у овом дому здравља, од момента када је у Србији започета вакцинација, предузете све мере у циљу већег обухвата вакцинацијом, али да се пријављивање грађана за вакцинацију преко Е-управе показало неодговарајућом методом за руралне средине ове општине. Из тог разлога, у сарадњи са Министарством здравља, добијена је могућност да се људи и без пријављивања вакцинишу, након чега је одазив за вакцинацију постао ефикаснији и бржи. Захваљујући подршци локалне самоуправе у едукацији становништва и адаптирању неких просторија у вакциналне пунктове, дана 6. маја 2021. године, број вакцинисаних у овој општини износи 2.150 првом дозом и 1.727 другом дозом, што је мало више од 20% вакцинисаних од укупно 10.020 становника Мерошине. У популацији изнад 65 година, вакцинисано је преко 1.148 особа, док је 1.002 вакцинисаних испод те старосне доби. Прву дозу Синофарм вакцине примило је 1.897 грађана, другу дозу 1.597; прву дозу Фајзер вакцине примило је 89 грађана, другу дозу 70; прву дозу вакцине Спутњик примило је 128 грађана, другу дозу 60, док је прву дозу вакцине АстраЗенека примило 36 особа. Дом здравља Мерошина предузима и друге мере, лекари едукују пацијенте о значају и неопходности вакцинисања, а међу запосленима је од укупно 81, вакцинисано њих 20. Велики број здравствених радника је био инфициран на почетку епидемије и до краја месеца већина њих планира да се вакцинише. Вакцинални пунктови постоје у свим селима, лекари сваког дана иду од села до села и вакцинишу непокретне и друге грађане који нису у стању да дођу до пункта. Додао је да се поступа сходно методолошким упутствима Министарства здравља и Института за јавно здравље Србије ''Др Милан Јовановић Батут'', укључујући и нове инструкције. Захвалио се надлежном министарству јер на почетку епидемије препознало потребу за повећањем кадра у здравству, јер да тога није било, нагласио је, овај дом здравља не би имао довољно радника за спровођење процеса вакцинације. Дом здравља Мерошина је примио у радни однос још осам лекара и четири медицинске сестре, те се овим путем захваљује и њима, као носиоцима процеса имунизације.

 Саша Јовановић, председник Општине Мерошина, истакао је да је ово први пут да се неки скупштински одбор одржава у Мерошини, иначе једној малој општини, која спада у четврту групу девастираних општина али са тенденцијом раста будући да привредници и приватници све више долазе у ово место због повољне позиције овог места, смештеног између Ниша и Прокупља. Затим, са ове територије ускоро креће изградња прве деонице ''Ауто-пута мира'' ка Приштини. Такође, у близини Мерошине су планине Јастребац и Мали Јастребац, као и Крајковачка брана. Облачинско језеро по којем је име добила вишња из ових крајева је удаљено 5 км. Ова превасходно пољопривредна општина поседује 1.500 хектара заасада облачинске вишње и 1.000 хектара засада шљиве. Поводом обухвата вакцинације у овој општини, напоменуо је да се један велики број радника из Мерошине вакцинисао у Нишу и Прокупљу и додао да је за наредних седам дана сачињен план вакцинације на терену, као и да Општина има 27 месних заједница. Једна амбуланата је адаптирана из средстава локалног буџета, а неке месне канцеларије су стављене у функцију имунизације. Указао је на проблем антиваксера који путем друштвених мрежа шире дезинформације, нагласио да се против тога треба борити, а грађане едуковати о значају и добробити вакцине за њих и њихову породицу. Додао је да се ситуација са ковидом у последње две недеље смирује, те да је на данашњи дан у Мерошини забележено укупно 31 ковид позитивних случајева и просечно по један позитиван дневно, док је пре месец дана било 177 активних случајева у две недеље.

У дискусији су учествовали: др Драгана Баришић, Никола Радосављевић, Светлана Милијић, асс. др сци. мед. Дарко Лакетић, др Петар Весовић и др Мирсад Ђерлек.

Др Драгана Баришић је поменула пример Крушевца, града из којег долази, као водећег по броју вакцинисних другом дозом (преко 30.000 ревакцинисних). Као народни посланик, а пре свега као лекар, није имала дилему да ли да прими вакцину, као ни цела њена породица. Подвукла је да се захваљујући вакцини, као једној цивилизацијској тековини, свет изборио са многим болестима, као што су дифтерија, тетанус, велики кашаљ, рубеола, мале богиње. У тренутку када се цео свет бори са овом опаком болешћу и када наша земља има државника какав је Александар Вучић, који је успео грађанима да обезбеди четири вакцине на располагању, нико не би требало да има дилему да се одазове вакцинацији, посебно јер су све ове вакцине проверене у нашој земљи и безбедне за употребу. Колико вакцинација има ефекта, доказ је то што Крушевац у Расинском управном округу бележи најмањи број заражених, док две мање општине овог округа Ћићевац и Варварин имају најмањи проценат вакцинисаних и највећи број новозаражених у односу на број становника. Поменути подаци, сматра, требало би да мотивишу друге општине и повећају одзив грађана на вакцинацију.

Никола Радосављевић је похвалио овај начин рада Одбора и организовање седница у срединама којима треба помоћ у популаризацији вакцина и изразио наду да ће се овај тренд наставити. Похвалио је одзив грађана на вакцинацију у Јагодини, где је од 66.000 хиљада пунолетних грађана, вакцинисано њих 31.698, што је скоро 50% припадника ове популације. Вакцинација даје ефекте, што показује и то што се у Јагодини затвара ковид амбуланта 4. Ради бољег одзива, грађанима Јагодине су на располагању, поред Е-управе, бројеви телефона преко којих могу да се информишу, истурена одељења домова здравља по селима која се користе као пунктови за вакцинацију, као и просторије Хале спортова у којима је организовано више пунктова. Друштвене мреже су проблем и све предрасуде о вакцинама треба анулирати, посебно имајући у виду да су све нама доступне вакцине безбедне и да ће вакцинисана особа, уколико буде изложена вирусу, имати блаже симптоме.

 Светлана Милијић се осврнула на недавну посету директора Светске здравствене организације са Европу, који је похвалио Министарство здравља, напоре које је Србија уложила у одбрани земље од овог вируса, као и председника јер је успео да за све грађане обезбеди вакцине и то од четири различита произвођача, чиме не може да се похвали скоро ниједна држава у свету. Србија је једна од пет земаља у свету по броју вакцинисаних грађана, поред Израела, Чилеа, Бахреина и САД. Изнела је податак да је у Нишу преко 45% вакцинисаних пунолетних грађана, као и да запослени у нишком Дому здравља улажу велике напоре и са својом екипом обилазе сва села у околини. Истакла је да грађанима треба поручити да се Србија брани вакцинацијом јер треба да победи живот. Број заражених ће се смањити већим обухватом вакцинације, што доказује и тренутни пад амплитуде оболелих и затварање једног броја привремених ковид болница, као што је ковид болница у Институту за лечење и рехабилитацију ''Нишка бања''. Стога, сматра, јако је важно разговарати са грађанима како би се предрасуде уклониле и развила свест да вакцинацијом помажемо себи, али и нашим здравственим радницима који се више од годину дана боре у ковид систему.

Др Петар Весовић је навео да је држава уложила доста средстава у адаптацију и опремање здравствених установа Србије и додао да се у Прокупљу, граду из којег долази, следеће године очекује завршетак радова на реконструкцији Здравственог центра, који ће бити један од најопремљенијих у овом делу Србије. Корону кризу нико није очекивао и она је донела велике проблеме не само Србији, већ и целом свету. Озбиљном политиком и ангажманом, наша држава је успела да обезбеди довољно постеља за све оболеле, да пружи адекватну негу и помоћ свима којима је то било неопходно по највећим светским стандардима, уз у том тренутку препоручену терапију за лечење од ковида. Истакао је да број оболелих, хоспитализованих и преминулих од ковида пада, што показује да вакцинација даје одличне резулатате, али и да се не смемо опустити све док не достигнемо број од 70% вакцинисаних грађана Србије. Колективни имунитет је изузетно важан и зато у другој фази ове борбе сви грађани треба да наставе са придржавањем мера заштите, да издрже још мало, да носе маске и одржавају дистанцу како би спречили поновно повећање броја оболелих. Неопходно је да одржимо нашу привреду и ослободимо здравствени систем великог притиска и проблема који је ковид донео.

Др Мирсад Ђерлек, државни секретар Министарства здравља, поручио је члановима Одбора да будући да су више упознати са тренутним потребама здравства места из којих долазе, да га контактирају ради решавања било којег проблема, било да је у питању адекватно опремање установа, застој у дистрибуцији вакцина, обезбеђивање система хладног ланца вакцина и сл. Нагласио је да се једино заједничким радом и уз сарадњу са надлежним министарством може победити ова епидемија. Подсетио је присутне да је Министарство здравља од 2013. до 2020. године примило у радни однос 23 хиљаде здравствених радника, од чега је само претходне године примљено девет хиљада управо ради појачања здравственог система, као и да је Дом здравља у Мерошини био коректан у кадровским захтевима. Грађани морају да добију квалитетну здравствену заштиту, решење за борбу са ковидом се мора пронаћи али наш систем мора да размишља и шта нас чека дан после борбе са ковидом. Због тога је на састанку са директорима домова здравља захтевано да својим запосленима што пре одобре специјализације, посебно дефицитарног здравственог кадра. Позитивно је навео то што је здравствени систем, поред економије и војске, виђен као један од стубова друштва и додао да наша држава има тенденцију да буде у врху европског здравства у наредним годинама, те да охрабрује повратак младих кадрова у своју земљу.

Председник Одбора др сци. мед. Дарко Лакетић се захвалио државном секретару Министарства здравља на овом ангажману, наводећи да је то пример једног најздравијег поимања не само политике већ и сваког посла којим се човек озбиљно бави. У вези са обухватом вакцинације, градске општине бележе већи одзив и проблем генерално постоји у руралним срединама. Због тога је неопходно доћи до сваког човека у најудаљенијем селу и проширити круг вакцинисаних особа. Представницима локалне самоуправе је указао на важност укључивања мештана Мерошине у ову причу и на то да ова дискусија треба да има исходиште у повећању броја вакцинисаних у овом крају. Додао је да сви заједно треба озбиљно да схватимо ове активности како би стигли до три милона ревакцинисаних до краја јуна 2021. године и да уколико реализујемо овај план, наша држава може бити успешнија у привреди од неких земаља у региону, што је значајно као и очување здравља.

**Друга тачка дневног реда** – Разно

Председник Одбора др сци. мед. Дарко Лакетић, подсетио је на делокруг рада Одбора који се односи на праћење спровођења здравствене заштите на територији Републике Србије и позвао директора Дома здравља Мерошина да представи спровођење здравствене заштите у овој општини, невезано за актуелну ковид ситуацију, те евентуално укаже на потребе како би их Министарство здравља сагледало у наредном периоду.

Др Небојша Цветковић, директор Дома здравља Мерошина, навео је да на територији ове општине постоји централни објекат стациониран у самој општини и девет амбуланти, чији рад у овим околностима није могуће организовати. Планом о оптимизацији рада амбуланти, који је рађен у сарадњи са Институтом за јавно здравље Ниш, препоручено је да у функцији буду три амбуланте које покривају сва три крака ове општине. Ове амбуланте су адаптиране у сарадњи са локалном самоуправом, али минимум опреме неопходне за њихов рад су дефибрилатор и ЕКГ апарат. Поред наведеног, кључни проблем је недостатак санитетских и возила за пацијенте који се сваког дана возе на дијализу. Потребно је њихово занављање и набавка најмање два санитетска возила, а од кадрова, поред лекара одређених специјалиста, постоји потреба за два хигијеничара и два возача, који би били плаћени из средстава РФЗО-а. С обзиром на то да је зграда Дома здравља изграђена 60-тих година, требало би извршити санацију крова и поткровља, како би се у те просторије преселило административно особље. Такође, потребно је прећи на економски исплативије гориво, као и обновити рачунарску опрему.

Др Мирсад Ђерлек, државни секретар Министарства здравља, имајући у виду претходно наведено, указао је на потребу да локална самоуправа и здравствена установа направе стратегију развоја здравства по годинама, како би се одредили приоритети. Ковид криза је доказала да је организација здравственог система у Србији одлична, али наш здравствени систем мора бити спреман на све оно што га може чекати у будућности, те у његовом развоју треба користити и помоћ донатора. Такође, комуникација са надлежним министарством треба да буде чешћа и лична, кад год је то могуће, јер је основни циљ да овај дом здравља пружи одговарајућу здравствену заштиту свим грађанима Мерошине.

Светлана Милијић је обавестила да Дом здравља Мерошина, сходно кадровском плану, има упражњена места за три лекара и две медицинке сестре на одређено време по допису Министарства здравља.

Председник Одбора др сци. мед. Дарко Лакетић, поводом изнетих потреба здравства у Мерошини, позвао је представнике локалне самоуправе да помогну у изради одговарајућих грађевинских пројеката, како би се аплицирало за средства и како би се пронашао начин да се ова зграда реконструише или уз помоћ Канцеларије за управљање јавним улагањима или надлежног министарства. На крају дискусије, захвалио се свим учесницима и изнео уверење да ће ове активности позитивно променити вакциналну слику на територији Србије, те да од председника општине очекује информацију о одзиву на вакцинацију у наредне две недеље од данашњег дана, а од директора Дома здравља Мерошина да пружи додатни импулс процесу имунизације.

 Поводом ове тачке дневног реда није било више предлога ни дискусије.

 Седница је завршена у 13,15 часова.

 СЕКРЕТАР ПРЕДСЕДНИК

Божана Војиновић Асс. др сци. мед. Дарко Лакетић